钦定古今图书集成/理学汇编/字学典/第107卷 > 林逋
## 钦定古今图书集成/理学汇编/字学典/第107卷 > 林逋

按《宋史》本传：“林逋，字君复，杭州钱唐人。结庐西湖之
孤山，真宗赐粟帛。既卒，仁宗赐谥和靖先生。逋善行
书，喜为诗，多奇句。”

按《归田录》：“处士林逋，工笔画，善为诗。”

按《山谷集》：和靖笔意殊类李西台，而清劲处尢妙。
按《渭南集》：“林君复书法，高胜绝人，予见之方病，不药
而愈；方饥，不食而饱。”

按桑世昌《和靖先生传》：逋善行草书，喜为诗，其语孤
峭澄澹，而未尝自录其槁。或谓曰：“先生何不录所著
诗以传于后？”逋曰：“吾终志山林，尚不欲取名于时，况
后世乎！”

按《寓意编》：“林逋作径寸行书，字方劲而气清。”